Okresná prokuratúra Vranov nad Topľou 
Nám. Slobody 5, 093 80 Vranov nad Topľou

Sp. zn. : Pv 360/11/7713	Vranov nad Topľou, 1.2.2012
EEČ : 2-61-3-2012

U Z N E S E N I E

Trestná vec:	obvinená XXXXX  
Prečin:	sprenevera podľa § 213 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Vranov nad Topľou
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
ako obchodná zástupkyňa spoločnosti XXXXX, s.r.o., Mojmírová č. 8, XXXXX, od presne nezistenej doby do dňa 03.08.2010, kedy bola vyhotovená týždenná správa, neodviedla vo Vranove nad Topľou uvedenej   spoločnosti finančné prostriedky vo výške 435,-€, ktoré prevzala od svojich klientov ako splátky z poskytnutej pôžičky a následne z vykonaného auditu spoločnosti bolo zistené, že obvinená taktiež v tomto období neodviedla finančné prostriedky za ďalších 5 klientov uvedenej spoločnosti v celkovej výške 455,10 €, čím takto spôsobila pre spoločnosť XXXXX, s.r.o. XXXXX, XXXXX škodu v celkovej výške 890,10 €, z ktorej k 20.06.2011 uhradila sumu vo výške 100,- €,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Podľa § 216 odsek 4 Trestného poriadku je určené obvinenej v skúšobnej dobe nasledujúce obmedzenie: 
	Podľa § 216 ods. 3 Tr. poriadku obvinenej XXXXX ukladá v priebehu skúšobnej doby nahradiť pre poškodenú spoločnosť XXXXX, s.r.o. XXXXX, Bratislava, IČO 35 805 731 spôsobenú škodu vo výške 790,10 €. 
Odôvodnenie:
Uznesením povereného príslušníka Obvodného oddelenia PZ vo Vranove nad Topľou sp. zn. XXXXX z 20.04.2011 bolo začaté trestné stíhanie pre prečin sprenevery podľa § 213 ods. 1 Tr. zákona.

Uznesením povereného príslušníka Obvodného oddelenia PZ vo Vranove nad Topľou sp. zn. XXXXX z 29.04.2011 bolo vznesené obvinenie XXXXX pre prečin sprenevery podľa § 213 ods. 1 Tr. zákona na tom skutkovom základe, ako je uvedené vo výrokovej časti tohto uznesenia.

Obvinená XXXXX sa k spáchaniu skutku priznala a svoje konanie oľutovala. Neodvedenie sumy si v plnej výške priznala, kde po obdŕžaní splátkového kalendára začala dlžnú sumu splácať mesačnými  splátkami. Finančné prostriedky  použila pre vlastnú potrebu a to konkrétne na nákup žalúzií. Trestného činu sa dopustila tak, ako je to uvedené v skutku tohto uznesenia. Záverom vyhlásila, že spáchala skutok, pre ktorý jej bolo vznesené obvinenie. 

	Poškodená XXXXX, ako splnomocnená zástupkyňa spoločnosti XXXXX s.r.o. Bratislava, k veci uviedla, že pre ich spoločnosť bola konaním obvinenej XXXXX spôsobená celková škoda vo výške 890,10 €, pričom k 20.06.2011 obvinená už zaplatila časť škody vo výške 100,- €, teda žiada náhradu škody vo výške 790,10 €. 

	Do vyšetrovacieho spisu bola zabezpečená aj dohoda o úhrade dlhu medzi obvinenou XXXXX a poškodenou spoločnosťou XXXXX s.r.o. Bratislava. 

 Súčasťou vyšetrovacieho spisu sú aj ďalšie listinné dôkazy zabezpečené od poškodenej spoločnosti XXXXX svedčiace o spáchaní skutku obvinenou XXXXX. 

	Podľa § 216 ods. 1 Tr. poriadku: „V konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak:

a) vyhlási, že spáchal skutok, za ktorý je stíhaný, a nie sú odôvodnené pochybnosti o     
    tom, že jeho vyhlásenie bolo vykonané slobodne, vážne a zrozumiteľne, 
b) nahradil škodu, ak bola činom spôsobená, alebo s poškodeným o jej náhrade 
    uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na 
    okolnosti prípadu možno takéto rozhodnutie považovať za dostačujúce.

Podľa odseku 2 citovaného ustanovenia: „V uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

Podľa odseku 3 citovaného ustanovenia: „Obvinenému, ktorý uzavrel s poškodeným dohodu o náhrade škody, sa v uznesení o podmienečnom zastavení trestného stíhania uloží, aby škodu v priebehu skúšobnej doby uhradil.

Pre prečin sprenevery podľa § 213 ods. 1 Tr. zákona, zákon ustanovuje trest odňatia slobody  v trvaní  až na dva roky.

	Obvinená XXXXX po zákonnom poučení dala súhlas k podmienečnému zastaveniu trestného stíhania a ku skutku, ktorý sa jej kladie za vinu sa priznala. V posledných desiatich rokoch nebola súdne trestaná. S poškodenou spoločnosťou XXXXX uzatvorila dohodu o náhrade škody.
 
	Z vyššie uvedený skutočností teda vyplýva, že boli splnené všetky podmienky pre podmienečné zastavenie trestného stíhania a takéto rozhodnutie vzhľadom na okolnosti prípadu a osoby páchateľa pri uložení skúšobnej doby na 12 mesiacov považujem za správne. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Demčák
prokurátor